Doen nou aansoek vir eerste Potchefstroom KunstefeesArgieffoto. Japie Gouws, woordvoerder van die groep van Aardklop-belanghebbendes en besturende direkteur van die ATKV, het Woensdagoggend gesê daar word volstoom gewerk aan die beplanning van Potchefstroom Kunstefees, en dat daar besluit is oor die struktuur vir die fees. Die belanghebbendes het vroeër in Maart gesê die Aardklop-fees sal voortaan die Potchefstroom Kunstefees genoem word, en word voorlopig gehou van 4 tot 9 Oktober. “Die proses is aan die gang om ŉ maatskappy sonder winsbejag te stig, waarin alle sake van die fees gehanteer sal word,” het Gouws gesê. Die direksie sal ook binnekort aangestel word. “Daar word versoek dat benoemings uit Potchefstroom om op die direksie of op die direksiekomitees te dien, nou ingedien word. Kundighede wat benodig word is onder meer finansies, kunste, gemeenskapsbetrokkenheid, regskundigheid en bemarking.” Persone wat belangstel om dié rolle te vervul, moet skriftelike benoemings met kort CV’s van die benoemdes, met volledige kontakbesonderhede per e-pos stuur na [email protected] Die sluitingsdatum is 27 Mei 2016. Aansoeke vir stalletjies op die feesterrein op die Bult, is ook oop en kan nou per e-pos gestuur word na [email protected]. Die sluitingsdatum vir die aansoeke is 24 Junie 2016. “Daar word tans hard gewerk om die feeskantoor reg te kry. Die nuwe feeskantoor gaan by Molenstraat 69, Potchefstroom, wees,” het hy gesê. Die Aardklop-belanghebbendes bestaan uit verteenwoordigers van die Potchefstroom Sakekamer, die Potchefstroom Stadsraad, gemeenskapsleiers uit Potchefstroom, die Noordwes-Universiteit, stigtersborge sowel as ander borge en medewerkers van Aardklop Kunstefees. Die bestuur is ook steeds in gesprek oor die gebruik van die naam Aardklop. Intussen gaan die reëlings egter volstoom voort onder die naam Potchefstroom Kunstefees. Aankondigings oor die feesbestuur sal binnekort gemaak word. Lees alle berigte oor die Potchefstroom Kunstefees.